[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraNov 11, 20212 min read"}, {"text_idx": "#000007", "text": "Ar o\u0302l y ddwy flynedd ddiwethaf, dwi\u2019n meddwl ein bod ni i gyd isio dipyn bach o light relief a rhywbeth i godi gwe\u0302n. Mae hyn yn bwysicach fyth yn ein llyfrau i blant, achos pa ffordd well o fagu cariad at ddarllen \u2019na gyda chyfrolau doniol sy\u2019n llawn hiwmor drygionus?"}, {"text_idx": "#000008", "text": "Mi o\u2019n i\u2019n ffan mawr o\u2019r llyfr cyntaf yn y gyfres, ac o\u2019n i\u2019n meddwl fod o\u2019n syniad bril i gael storis bach digri yn esbonio tarddiad rhai o\u2019n hidiomau enwocaf. Dwi\u2019n falch o weld fod yr hen ffwlbart gwirion yn ei o\u0302l i\u2019n diddanu eto."}, {"text_idx": "#000009", "text": "Tro yma, \u2018yn dywyll fel bol buwch\u2019 sy\u2019n cael sylw. Pan \u2019da chi\u2019n ista ac yn meddwl am rai o\u2019r idiomau \u2019ma, maen nhw\u2019n hollol nyts dydyn? Pwy ddaeth i fyny hefo\u2019r syniad fod rhywbeth mor dywyll a\u0302 bol buwch? Ma\u2019r iaith Gymraeg yn llawn rhyfeddodau bach fel \u2019na."}, {"text_idx": "#000010", "text": "Mi gewch chi hwyl wrth ddarllen y stori yma, gan ei fod o\u2019n llawn cwpledi bach doniol sy\u2019n odli, wrth adrodd hanes yr hen Anti Gyrti, sy\u2019n reit flin gan fod y fuwch druan methu cynhyrchu llaeth! Be sydd gan hanner porc pei a Sbectol Nain Chwilog i wneud hefo hyn tybed? A sgwn i be fydd gan Dr. Ffwlbart i\u2019w ddweud am yr holl beth? Rhybudd - mae digonedd o so\u0302n am ben-o\u0302l\u2019s buwch a nicyrs a thronsys! Be gewch chi well?"}, {"text_idx": "#000011", "text": "Mae\u2019n debyg y basa hi\u2019n anodd iawn dod ar draws unrhyw un sydd ddim yn licio\u2019r stori yma. Mae lluniau cain Bethan Mai yn dod a\u0302 hwyl a helynt y stori\u2019n fyw. Dyma bartneriaeth arbennig rhwng awdur ac artist a dyfodd yn naturiol o gwrs yng Nghanolfan Ty\u0302 Newydd. Gwych."}, {"text_idx": "#000012", "text": "Mae\u2019r llyfrau yma\u2019n naturiol ddoniol ac yn ddireidus, ac yn llawn hwyl dros-ben-llestri gwirion - jest y peth \u2019da ni ei angen ar y funud. Dwi\u2019n edrych ymlaen at weld pa idiom fydd yn cael sylw\u2019r llyfr nesa."}, {"text_idx": "#000013", "text": "Mae gen i ddau gefnder bach ifanc (sy\u2019n ddau beth gwyllt ar brydiau) ac mae\u2019n gallu bod yn anodd eu setlo lawr i wrando ar stori. Dwi\u2019n GWYBOD y gwnawn nhw wirioni efo hon a dwi\u2019n reit ffyddiog y gwneith y llyfr ffeindio\u2019i ffordd i mewn i sach Sio\u0302n Corn \u2019leni!"}, {"text_idx": "#000014", "text": "Yn wreiddiol o Bwllheli ond wedi ymgartrefu yng Nghaerdydd, bu Sioned yn gweithio yn y maes darlledu plant ers dros ugain mlynedd. Ar hyn o bryd mae'n Gomisiynydd Cynnwys Plant yn S4C ac yn gyfrifol yn olygyddol am raglenni 'Cyw' a 'Stwnsh'. Cyn hynny, bu'n cynhyrchu ac yn uwch-gynhyrchu rhaglenni plant gyda'r BBC. Dewiswyd Sioned fel un o awduron cwrs Llenyddiaeth Cymru a Chyngor Llyfrau Cymru (Ty\u0302 Newydd Chwefror 2019). Dyma lle datblygodd ei syniad ar gyfer y gyfres hon o lyfrau. Cred Sioned bod creu cynnwys safonol yn y Gymraeg sy'n tanio dychymyg plant ac sy'n helpu caffael iaith yn hanfodol."}, {"text_idx": "#000018", "text": "Nid ydym yn gyfrifol am gynnwys gwefannau allanol."}, {"text_idx": "#000020", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000021", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]